ET Euroopa Liidu Teataja C 294/23

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2012/C 294/11

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„TERNASCO DE ARAGÓN”

EÜ nr: ES-PGI-0217-0096-17.03.2010

KGT ( X ) KPN ( )

1. Spetsifikaadi osa, mida muutmine hõlmab:

 Toote nimetus  Kirjeldus ☒ Geograafiline piirkond  Päritolu tõendamine ☒ Tootmismeetod  Seos piirkonnaga ☒ Märgistamine ☒ Riiklikud nõuded  Muu ( )

2. Muudatus(t)e liik:

☒ Koonddokumendi või kokkuvõtte muutmine  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3)  Spetsifikaadi ajutine muutmine, mis tuleneb kohustuslike sanitaar- või fütosanitaarmeetmete kehtestamisest ametiasutuste poolt (määruse (EÜ) nr 510/2006 artikli 9 lõige 4)

3. Muudatus(ed):

3.1. Geograafiline piirkond:

Uus sõnastus on järgmine:

„Lambaliha tootmispiirkonnaks on Aragóni autonoomne piirkond.”

Kõnealusest osast jäetakse välja lauseosa „samuti looma tapmise ja rümba tükeldamise piirkond”, sest tegemist on värske lihaga, mida enne turustamist ei töödelda; kuna tapmine ja tükeldamine ei anna tootele selle eripäraseid omadusi, ei peaks seda käsitama toote olulise osana ja tuleb seega spetsifikaadist välja jätta.

Samuti loetakse piirangut, mis ei mõjuta toote omadusi, teiste tegurite hulgas takistuseks toote turustamisel, sest sellega lühendatakse toote kõlblikkusaega, kuna lisandub toote transportimine tapmiskohast sihtkohta, ja nii on raskem arvestada iga piirkonna klientide vajadustega.

3.2. Tootmismeetod:

1) Muudetakse lõiku, kus on öeldud: „Rümpasid jahutatakse, kuni rümba lihasmassi sisetemperatuur on sobiv liha säilitamiseks ja transpordiks. Rümpasid säilitatakse külmkambris temperatuuril 3–4 °C, kui säilitusaeg on alla 24 tunni, ja temperatuuril 1–3 °C, kui säilitusaeg on pikem.” Lõik asendatakse järgmisega: „Rümpasid jahutatakse, kuni rümba lihasmassi sisetemperatuur on sobiv liha säilitamiseks ja transpordiks. Nimetatud temperatuur on kogu liha puhul maksimaalselt 7 °C.” Kõnealuse muudatuse eesmärk on viia temperatuuri kontrollimine vastavusse kehtivate õigusaktidega, milles räägitakse liha, mitte külmkambri temperatuurist. Külmkambri temperatuur, mida varem arvesse võeti, tagab rümba sobiva temperatuuri üksnes juhul, kui peetakse kinni säilitusajast. Igal juhul ollakse seisukohal, et toote kvaliteedi tagamiseks on asjakohasem kontrollida rümba, mitte külmkambri temperatuuri.

2) Jäetakse välja lõik, kus on öeldud: „Kontrolliasutus teeb rümpade hindamiskomisjoni abil kindlaks kaitstud päritolunimetusega rümpade kvaliteedi, märgistades nõuetele vastavad rümbad sõnadega „Ternasco de Aragón” ning kustumatu tindiga identifitseerimisnumbriga, mis lüüakse lihakeha jalgadele, turjale ja rinnakule.” Lõik jäetakse välja seetõttu, et see ei ole vastavuses tegeliku olukorraga ega standardiga EN 45011. Kontrolliasutus teeb toodet kontrollivate ametnike abil kindlaks selle, kas rümbad on nõuetekohaselt märgistatud. Kontrolliasutus ei märgista rümpasid kunagi ise ega hinda ennetavalt, millised neist on nõuetekohased ja millised mitte. Lisaks sellele ollakse seisukohal, et märgistamise kirjeldus sobiks paremini kvaliteedi- ja menetluseeskirjadesse kui spetsifikaati.

3) Jäetakse välja lõik, kus on öeldud: „Rümpade „Ternasco de Aragón” tarnimine liha jaemüüjatele ning rümpade säilitamine ja müük peavad vastama kehtivatele õigusaktidele.” Lõik jäetakse välja seetõttu, et nõude järgimist kontrollib sanitaaramet ja et selle täitmine on kohustuslik nimetatud valdkonnas; see võiks põhjustada kahekordset kontrolli.

3.3. Märgistamine:

Spetsifikaati on lisatud KGT logo.

Välja on jäetud nõue, et kontrolliasutus peab andma nõusoleku iga registreeritud ettevõtja etikettide kasutamiseks.

Samuti on välja jäetud kõik viited kontrolliasutusele.

3.4. Siseriiklikud nõuded:

Õigusaktidega seotud teabe ajakohastamine:

lisatakse viited siseriiklikele õigusaktidele, mis on avaldatud pärast käesoleva spetsifikaadi esialgset vastuvõtmist.

KOONDDOKUMENT

NÕUKOGU MÄÄRUS (EÜ) nr 510/2006

„TERNASCO DE ARAGÓN”

EÜ nr: ES-PGI-0217-0096-17.03.2010

KGT ( X ) KPN ( )

1. Nimetus:

„Ternasco de Aragón”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.1. Värske liha

3.2. Toote kirjeldus, mida punktis 1 esitatud nimetus tähistab:

Järgmist tõugu lammaste liha: Rasa Aragonesa, Ojinegra de Teruel ja Roya Bilbilitana. Liha „Ternasco de Aragón” peab olema pärit isas- või emasloomadelt tapavanusega 70–90 päeva. Tallesid söödetakse laudas emapiimaga ning lisaks ad libitum valgete õlgede ja kehtivate õigusaktide kohaselt lubatava söödakontsentraadiga. Minimaalne imetamisperiood on 50 päeva.

Rümba kaal on vahemikus 8,0–12,5 kg. Rümp on veidi kumera sirge profiiliga ja ümarate servadega. Välimine rasvakiht on valge ja tihke. Rümba siserasv on valge ning katab neerud vähemalt pooleldi, kuid mitte kunagi tervenisti. Liha on õrn ja mahlane, pehme tekstuuriga ja kahvaturoosa ning lihaskude sisaldab pisut rasva.

3.3. Tooraine (üksnes töödeldud toodete puhul):

Ei kohaldata.

3.4. Sööt (üksnes loomse päritoluga toodete puhul):

Ei kohaldata.

3.5. Tootmise erietapid, mis peavad toimuma määratletud geograafilises piirkonnas:

Tallelihal on organoleptilised omadused, mis tulenevad looduskeskkonnast ja tootmismeetodist; seetõttu toimuvad liha tootmine ja tallede kasvatamine asjaomases geograafilises piirkonnas.

3.6. Viilutamise, riivimise, pakendamise jm kohta kehtivad erieeskirjad:

—

3.7. Erieeskirjad märgistamise kohta:

Märgistel peab olema KGT logo, millel on nimetus „Ternasco de Aragón”.

Registreeritud tootja varustab tarbimiseks ettenähtud toote nummerdatud märgise ja templiga, tagades, et neid ei oleks võimalik uuesti kasutada.

4. Geograafilise piirkonna täpne määratlus:

Lambaliha tootmispiirkonnaks on Aragóni autonoomne piirkond.

5. Seos geograafilise piirkonnaga:

5.1. Geograafilise piirkonna eripära:

Aragóni kliima on vahemerelis-kontinentaalne: keskosa tasandikel mõõdukas, kuiv ja tuuline ning kõrgemal, Püreneedes ja Ibeeria mäestikus jahedam ja niiskem. Keskosa tasandikel jääb aasta keskmine temperatuur 14–15°C vahele. Mägede jalamil (üle 500 meetri kõrgusel) on keskmine temperatuur mõne kraadi võrra madalam.

Aragóni põllumajanduslikud ja ilmastikutingimused on soosinud lambakasvatuse kui olulise sektori arengut, sest tegemist on ainukese liigiga, kes on võimeline kohanema kidura ja aastaaegadest sõltuva rohukasvuga.

5.2. Toote eripära:

Rasa Aragonesa tõugu tallede liha on kudede ehituse poolest hästi välja arenenud; 10,74-kiloses rümbas on rasvasisaldus nii isas- kui ka emasloomade puhul keskmiselt 25 %. Selline varaküpsus on iseloomulik ka teisele ehedale Aragóni tõule – Roya Bilbilitanale, mille tallede liha on samuti hästi välja arenenud: rasvasisaldus 10,6-kiloses rümbas on nii isas- kui emasloomade puhul 26,6 %. Ojinegra de Terueli tõu puhul on kindlaks tehtud, et rasvkoe osakaal rümbas on ligilähedane kahele eespool nimetatud tõule.

Tallede varaküpsus on kindlaks tehtud tõsiasi, mis eristab neid selgelt teistest tõugudest. Seetõttu on nimetatud tõugudest saadava liha „Ternasco de Aragón” kvaliteet eriline ja kõrgem kui teist tõugu lammaste lihal.

Tänu söödale, mida täiendatakse emapiimaga, arenevad nimetatud Aragóni tõugudesse kuuluvate tallede rümba omadused (kudede koostis, jagunemine ja värvus, rasva konsistents ning liha pehmus, värvus ja maitse) välja kindlas vanuses ja kindla kaalu juures.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Nimetus „Ternasco”, millega tähistatakse piirkonna kõige tavalisemat ja iseloomulikumat tapatalle, on Aragónis üldiselt tuntud ja käibel ammustest aegadest peale. Liha „Ternasco” on olnud tuntud ka muudes piirkondades nii päritolu kui ka kvaliteetsuse poolest; kvaliteet tuleneb selgelt lambatõugudest, kellelt liha saadakse, nende söödavast rohust ning tallede kaalust ja vanusest tapmise ajal.

Toote kvaliteetsusest lähtuvalt on sõna „ternasco” ja selle variant „ternasca” võetud Aragónis kasutusele tähenduses „õrn” ja „noor”. Ehkki see asjaolu ei näi asjakohasena, on see siiski veel üks kinnitus kõnealuse lõpptoote vaieldamatu kvaliteedi kohta.

Kõnealuse piirkonna mandriline kliima (sademete vähesus, tugevad tuuled ja suured temperatuurikõikumised) ning hõre taimestik pakuvad soodsaid tingimusi, et kasvatada kolme pärismaist tõugu, mis saavutavad kiiresti täisküpsuse. Nimetatud tõugu loomad jõuavad varases eas optimaalse rasvasuseni ning neilt saab kvaliteetset kõrgelt hinnatud liha.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.aragon.es/estaticos/GobiernoAragon/Departamentos/AgriculturaGanaderiaMedioAmbiente/AgriculturaGanaderia/Areas/08_Calidad_Agroalimentaria/02_Alimentos_calidad_diferenciada/I.G.P.TernascodeAragon.pdf

(1) ELT L 93, 31.3.2006, lk 12.